google/wiki40b huggingface dataset:
Milde stiftelser

Milde stiftelser er en eldre betegnelse på filantropiske stiftelser som driver veldedighet. Grunnleggingen av slike milde stiftelser ble gjort av rike borgere og stiftelsene var i hovedsak beregnet for respektable borgere og enker som var svekket av alderdom. I Bergen finner man i dag fire bevarte anlegg: St. Jørgens Hospital er den eldste institusjonen med røtter tilbake til middelalderen, Stranges stiftelse fra 1600-tallet og Zander Kaaes stiftelse og Danckert Krohns stiftelse fra 1700-tallet. I Trondheim fikk Thomas Angells Stiftelser reist en bolig for ”fattige, men aktverdige kvinner utenfor borgerstanden”. Huset ble ferdigstilt i 1770 og fikk navnet Thomas Angells stuer. Thomas Angells hus ble oppført 1772 og gav opprinnelig husrom til 16 eldre damer ”av stand”. I Oslo ble den veldedige stiftelsen Prinds Christian Augusts Minde opprettet i 1809 av en gruppe av byens velstående borgere i den hensikt å hjelpe fattige og arbeidsløse.
On My Own

Melodi Grand Prix

NRK inviterte en rekke norske låtskrivere til å levere inn bidrag til Melodi Grand Prix 2001, blant dem var Antonsen, Hanssen og Olsen. De leverte inn kraft-popballaden «On My Own», som ble antatt til den norske finalen i Oslo Spektrum lørdag 24. februar. 
I Oslo Spektrum var «On My Own» den siste låten ut i et finalefelt på tolv sanger. Den vant avstemningen i første runde og tok seg dermed videre til gullfinalen, der den til slutt vant med 94 poeng – ti poeng foran andreplassen «Brighter Than Light». «On My Own» ble dermed Norge bidrag til Eurovision Song Contest.
Utdypende artikkel: Melodi Grand Prix 2001

Eurovision Song Contest

I Eurovision Song Contest i København ble det norske bidraget framført som nummer fire, etter Bosnia-Hercegovina, og før Israel. Tross Lægreids sterke røst, lot ikke Europas juryer seg overbevise. Norge fikk bare 3 poeng fra Portugal og endte med det på delt sisteplass sammen med Island. Dette var Norges niende sisteplass i Eurovision, og plasseringen gjorde at Norge måtte stå over den internasjonale finalen året etter.
Kristiansands Cykleklubb

Kristiansands Cykleklubb (KCK, stiftet 13. november 1934 som ASK «Hero») er en idrettsklubb i Kristiansand som driver med sykling.
Kristiansands Velocipedklubb ble stiftet i 1937, men endret navn til Kristiansands Cykleklubb året etter. HSK «Hero» (arbeidernes sykkelklubb) og Kristiansands Cykleklubb ble slått sammen 11.juni 1945 og beholdt navnet Kristiansand Cykleklubb (KCK).
Klubben hadde rundt 750 medlemmer i 2015, og driver omfattende sykkelaktivitet for barn og ungdom, junior, elite, terreng, utfor, tursyklister og «Pedalpigene». KCK har innendørs trening ved Aquarama.
Eberhard von Mackensen

Bakgrunn

Han var den fjerde av generalfeltmarskalk August von Mackensens (1849–1945) og hans hustru Dorothea, geb. von Horns (1854–1905) fem barn. En av hans brødre var diplomaten Hans Georg von Mackensen.

Militær

Han gikk inn i den tyske hæren i 1908 og deltok i første verdenskrig som løytnant. Etter å ha blitt såret i 1915 ble han overført til tjeneste som stabsoffiser. Han forble i Reichswehr i mellomkrigstiden, og i 1936 var han blitt utnevnt til oberst.
Under andre verdenskrig var han blant annet kommandant for den tyske 14. armé blant annet under felttoget i Polen i 1939 og slaget om Monte Cassino. Han var også i ledelsen av Armégruppe Syd, X Korps, Hærgruppe A, 1. panzer divisjon og 12. Armé. Han ble utnevnt til generaloberst og blant annet tildelt jernkorsets ridderkors med ekeløv.
I mars 1944 var Mackensen den første høyere offiser som ble informert av Kurt Mälzer om et partisanangrep i Roma mot SS-politiregimentet «Bozen». Mälzer forlagte en øyeblikkelig arrestasjon og summarisk henrettelse av beboerne i Via Rasella, der angrepet var funnet sted. Mackensen anså dette som eksessivt. Saken ble da løftet opp til Albert Kesselring, dom drøftet det med feltmarskalk Wilhelm Keitel. Dette førte til at ordre ble gitt ay ti italienere skulle henrettes for hver drept tysker, og følgen av dette ble Ardeatinermassakren. Hærenheter under Mackensens kommandso, medregnet noen medlemmer av Bozen-regimentet selv, ville ikke deltai henrettelsene. Det endte med at oppgaven ble utgført av SS' sikkerhertsstyrker i Roma, under kommando av Herbert Kappler.
Etter den tyske kapitulasjonen i 1945 ble Mackensen internert som krigsfange. I 1947 ble han dømt til døden for krigsforbrytelser. Straffen ble omgjort til 21 års fengsel, men han ble løslatt i 1952.
Slavko Goluža

Spiller

Som spiller spilte Goluža for RK Zagreb og RK Metković Jambo i hjemlandet, samt TuS Nettelstedt-Lübbecke i Tyskland, Paris HB i Frankrike og Fotex Veszprém i Ungarn.

Trener

I 2010 overtok Goluža hovedtreneransvaret for det kroatiske herrelandslaget etter å ha vært assistent under Lino Červar siden han la opp som spiller i 2006. Han har ledet landslaget til bronse i alle de tre mesterskapene; Håndball-EM i 2012, Sommer-OL i 2012 og Håndball-VM i 2013.
Hundhammeren

Offentlig kommunikasjon

Hundhammeren har bussforbindelde til Trondheim, fra flere steder langs Malvikveien (Gamle E6). I tillegg går det lokalbuss fra Væretrøa til Trondheim.
Den nærmeste stoppestedet for lokaltog er Vikhammer stasjon, ca. 3 kilometer østover, og det nærmeste stoppested for Nordlandsbanen og Meråkerbanen er Trondheim sentralstasjon, ca. 10 kilometer vestover. Den nedlagte jernbanestasjonen  Hundhammeren stasjon, ligger på Hundhammeren.
Nærmeste flyplass er Trondheim lufthavn Værnes på Stjørdal, ca. 20 km østover.
Europavei 6 går i tunnel gjennom Øvre Hundhammeren.
Kung Fu Panda 2

Kung fu Panda 2 er et amerikansk 3D animasjonsfilm, oppfølgeren til Kung Fu Panda (2008), med stemmene til Jack Black, Angelina Jolie, Dustin Hoffman, Lucy Liu, Seth Rogen, David Cross, Jackie Chan, Gary Oldman og Jean-Claude Van Damme.
Po og vennene hans må stoppe en påfugl fra å ta kontroll over Kina med en dødelig nytt våpen, men først må Dragekrigeren konfrontere sin egen fortid.
Bryting under Asialekene 1986

Bryting under Asialekene 1986. Bryting var en av sportene under de tiende Asialekene som ble arrangert i Seoul i Sør-Korea. Det var niende gangen som Bryting var med på programmet i Asialekene. Brytekonkurransene ble avviklet i perioden 25. september til 4. oktober 1986. Det ble konkurrert i ti vektklasser i både fristil og gresk-romersk stil, kun for menn.
Knappologi

Knappologi (fra svensk) betegner vitende som er meningsløst og pedantisk systematisk. Begrepet ble utmyntet av den svenske forfatteren August Strindberg i novellen De lycksaliges ö i samlingen Svenska öden och äfventyr.
Arkeologiprofessoren Oscar Montelius, som publiserte mange viktige arbeider om fornfundenes systematikk og typeinndeling, anses å ha stått modell for novellens professor i knappologi.
Verbal

Verbal er en betegnelse på et setningsledd. Verbalet er som eneste obligatoriske ledd i en setning, det viktigste setningsleddet. Verbalet forteller hva slags handling som beskrives i setningen, i tillegg til å tidfeste handlingen. Setningsleddet verbal består av verb.
Ordknappen

Ordknappen er en hedersbevisning, som ble utdelt første gang den 31. august 2006, fra Leser søker bok til «autoriserte forfattere/illustratører/oversettere – for alle». Ordknappen 2006 ble delt ut av kulturminister Trond Giske til forfatterne LSB har jobbet med det siste året.
Navnet er en allusjon til Svømmeknappen, og utdelerne mener at «På samme måte som med svømmeknappen, har den som mottar Ordknappen tilbakelagt en utfordrende distanse og dermed vist sine ferdigheter innenfor en viktig disiplin», bøker for lesesvake voksne.

Ordknappen 2014

Ordknappen ble ikke delt ut i 2014

Ordknappen 2015

Ordknappen 2015 ble delt ut på Litteraturhuset i Oslo 17. mars 2015. Mottagerne av årets knapper har gitt ut sine bøker i 2013 eller 2014.
Ordknappene gikk til:
Ellisiv Lindkvist, for boka Ditt røde hår, Unn (Solum 2013)
Anne Gro Innstrand og Sølvi Linde for Så godt, Lettlest kokebok, (nytrykk, Universitetsforlaget 2013)
Lene Hansen og Heidi Trolldalen for Så godt, Lettlest kokebok med symboler og bilder (Signo Vivo 2014)
Sigrun Nygaard Moriggi for Tegnordboka – Se hva jeg sier (Aschehoug 2014)
Torill Heia og Britt-Evy Westergaard for Venner (Universitetsforlaget 2014)
Hilde Kramer for Minner i bilder (Aldring og helse 2014)
Gunstein Bakke, for oversettelse av boka Dette snakker man bare med kaniner om (Magikon 2014)
Bryllupet på «Arken»

Bryllupet på «Arken» (1955) er en roman av Aslaug Groven Michaelsen. Den betraktes gjerne som hennes gjennombruddsverk. Tematikken dreier seg enkelt sagt om forholdet mellom kunstneren og «borgeren». Men med sitt menneskesyn og sitt poetiske språk er den mye mer enn en kritikk av besteborgerlighetens selvfornøyde trangsynthet. Den er et forsvar for kjærlighet, fantasi og skapende evner. Romanen er oversatt til finsk.

Et manifest

I en inspirert kronikk i ’’Morgenbladet’’, datert  14.12. 1955, kaller Carl Fredrik Engelstad Groven Michaelsens roman for «et manifest» og en bekjennelse til «menneskesinnet som verdensrom». Han opplever boka i sin helhet som en «vårløsning», et uttrykk for det nye som sprenger seg veg i norsk diktning 10 år etter annen verdenskrig. Han skriver bl.a. «Mennesket i full dimensjon holder på å erobre sin plass tilbake, bryter seg med full kraft ut av det trange nøtteskallet».
ALH 84001

ALH 84001 eller Allan Hills 84001 er en meteoritt som ble funnet i Allan Hills i Antarktis den 27. desember 1984 av en amerikansk meteoritt-ekspedisjon. Den hadde ved oppdagelsen en masse på 1,93 kilo, og det antas at den stammer fra planeten Mars. Meteoritten ble verdenskjent i 1996 da NASA-forskere annonserte det de mente kunne være spor av mikroskopiske fossiler etter bakterier fra Mars. 
Steinen er sannsynligvis en av de eldste i solsystemet og ble trolig dannet av smeltet stein for 4,1 milliarder år siden. Man antar at steinen brøt i stykker under et kraftig meteorittnedslag på Mars for 3,9 til 4,0 milliarder år siden, men ble liggende på planeten. Den ble senere fjernet fra overflaten av et annet nedslag for omkring 15 millioner år siden, og kom ned på jorda for om lag 13 000 år siden. Disse tallene har man kommet fram til med radiometrisk datering. 
Om funnene på meteoritten virkelig er tegn på liv på Mars, kommer av abiotiske prosesser på Mars eller er forurenset på jorda etter nedslaget, er en prosess som fremdeles pågår.
Harbor Lights

«Harbor Lights» er en amerikansk populærmusikksang med melodi av Hugh Williams (psevdonym for Will Grosz) og tekst av Jimmy Kennedy. Sangen ble opprinnelig sunget av Frances Langford i 1937 og publisert i 1950.
«Harbor Lights» har blitt spilt inn på plate av mange artister. Listeplasserte versjoner har blitt spilt inn på plate av Sammy Kaye, Guy Lombardo, Bing Crosby, Ray Anthony, Ralph Flanagan, Elvis Presley, The Platters med orkester dirigert av David Carroll samt Ken Griffin. Andre versjoner har blitt spilt inn på plate av Willie Nelson, Vera Lynn, The Ink Spots samt Jon Rauhause. Den har blitt spilt inn på polsk av Irena Santor som «Portowe Swiatla».
Den bestselgende versjonen ble spilt inn av The Sammy Kaye Orchestra. Innspillingen ble utgitt av Columbia Records både som 78-plate og single.
Innspillingen med The Guy Lombardo Orchestra fra 24. august 1950 ble utgitt av Decca Records.
Bing Crosbys innspilling ble utgitt av Decca Records.
Innspillingen med The Ray Anthony Orchestra ble utgitt av Capitol Records.
Innspillingen med The Ralph Flanagan Orchestra ble utgitt av RCA Victor Records.
Ken Griffins innspilling ble utgitt av Columbia Records.

Norske versjoner

Peter Coob samt Rita Drangsholt og Egil Hagen har skrevet norske tekster. Coobs norske versjon bærer tittelen er «Et lys fra land». Drangsholts og Hagens versjon heter «Havnens lys».
Forretningsutvalget

Forretningsutvalget er et utvalg for Oslo bystyre – bystyrets «ledergruppe» – som består av inntil 10 medlemmer og 10 varamedlemmer, valgt fra bystyret. Byens ordfører er utvalgets leder, mens varaordføreren er nestleder. Direktøren i Bystyrets sekretariat er forretningsutvalgets sekretær. Utvalget fungerer som Oslos kommunale valgkomité og behandler saker om bystyrets indre forhold, fordeler innkomne saker på bystyrets organer, bystyremedlemmenes arbeidsbetingelser, kommunens sentrale representasjon og retningslinjer for ombudsmenn i kommunen. Utvalget ble opprettet ved et bystyrevedtak 30. september 1992.
Absolute Music 2

Absolute Music 2 er det andre samlealbumet i den norske Absolute Music-serien og ble utgitt i 1991.
X-42

Historie

I januar 1998 sendte flyvåpenets forskningsavdeling AFRL (Air Force Research Laboratory) ut en anbudsinnbydelse for utviklingen av et siste-trinn i et rakettsystem som skulle sette nyttelast på 900 – 1 800 kg i jordbane. Prosjektet ble tildelt betegnelsen X-42, og ble kalt Pop-Up Upper Stage. En demonstrasjon av rakettrinnet var planlagt å bli gjennomført i 2000.
Status for prosjektet er per august 2008 ukjent.

Formål

X-42 skulle utvide bruksområdet for det militære romflyet MSP (Military Space Plane) ved å utvikle nye teknologier og materialer i rakettmotorer for flytende drivstoff. Det var tenkt som et kostnadseffektivt og ikke gjenbrukbart rakettrinn for å sette nyttelast i jordbane. Eventuelle nyvinninger fra X-42 vil ventelig også komme til nytte i både sivil og kommersiell romfart etter hvert.

Design

X-42 er fremdeles hemmeligstemplet, og detaljer om prosjektet er derfor ikke tilgjengelig.
Frank Samuelsen og George Harbo

Frank Samuelsen (født Gabriel Samuelsen 26. februar 1870 i Farsund i Vest-Agder i Norge, død 1946 i Farsund, Norge) og George Harbo (født Gottleb Harbo Ragnhildrød 14. september 1864 i Sandar i Vestfold i Norge, død 1909 i USA) var to norske emigranter til USA som i 1896 ble de første til å ro over Atlanterhavet.
George Harbo var fisker og Frank Samuelsen var handelsmann. De fanget kamskjell ved Atlantic Highlands på New Jersey-kysten da de bestemte seg for å skape seg et navn ved å ro over Atlanterhavet.
Med støtte fra utgiveren av Police Gazette, Richard Fox, som hadde støttet flere lignende prosjekter tidligere, fikk de bygget en 18-fots klinkbygd robåt i eik med vannfaste spanter i sedertre, et par vanntette flyte­tanker og to tofter. Båten var utstyrt med håndtak for å hjelpe dem å snu båten hvis den kantret, noe som reddet livet deres ute på havet. Om bord hadde de et kompass, en sekstant, et eksemplar av Nautical Almanac, oljehyrer og tre ekstra sett årer. De satte ut fra The Battery i New York 6. juni 1896 og ankom Scillyøyene utenfor kysten av Cornwall i England etter 55 dager i sjøen.
Partnerne feiret suksessen og lastet så robåten ombord på en dampbåt for turen tilbake. Damperen gikk tom for kull utenfor kysten av Cape Cod, og da kapteinen beordret alt tremateriale ombord til å lage damp for resten av turen, låret Samuelsen og Harbo båten sin og rodde tilbake til New York.
Samuelsen og Harbo oppnådde aldri noen stor berømmelse eller formue på senere foredragsturneer, og de fikk aldri noen premiepenger fra Fox, kun et par gullmedaljer. Rekorden for kryssing av Nord-Atlanteren i robåt uansett type i klassen for to personer står fortsatt den dag i dag. Til sammenligning er rekorden for raskeste kryssing over Atlanterhavet for to roere med moderne båt  40 dager. For fire roere er rekorden 29 dager.  Norsk rekord for kryssing av Nord-Atlanteren av fire roere i en moderne båt er 35 dager.
Loggboken deres og en journal diktert av Harbo eksisterer fortsatt. I 1985 skrev folkesangeren Jerry Bryant The Ballad of Harbo and Samuelsen. I 2016 gav Ingvild Koksvik ut sangen "Gabriel" som omhandler ferden over Atlanteren.
Macrodorcas seguyi

Utseende

En liten til middelsstor (hannen 17-30 millimeter), slank, mørkbrun til svart hjortebille. Hannen har lange, slanke kjever som er kløvede i spissen, men ellers mangler tenner. Pronotum er rundet, tydelig bredere enn dekkvingene. Hode og pronotum er fint og ganske tett punkterte, matte. Hunnen er mindre og svart, uten forstørrede kjever, kroppen ganske blank.

Levevis

Larvene utvikler seg i morken ved av løvtrær.

Utbredelse

Arten er kjent fra Vietnam.
Axel Lindahl

Eksempler på norske motiver 1883-1889

Galleriet viser et utvalg Lindahl-fotografier fra blant annet Nasjonalbibliotekets og Norsk folkemuseums arkiver.
Hertuger av Slesvig

Hertuger av Slesvig er en liste over de slesvigske eller sønderjyske jarler og hertuger frem til 1864. Hertugdømmet Sønderjylland var først et jarledømme, som med Knud Lavard endret navn og funksjon til hertugdømme.
Etter 1386 ble begrepet Hertugdømmet Slesvig i stedet for Hertugdømmet Sønderjylland mere og mere alminnelig. Det var vanlig at yngre medlemmer av den danske kongeslekt ble hertuger. Derfor ble flere av hertugene også konger av Danmark, og de kan ha forskjellig romertall i henhold til om det er kongedømmet eller hertugdømmet det refereres til. Dette endret seg etter at Abel av Danmark døde og hans sønn Valdemar III av Slesvig ble forhindret fra å være i Danmark, og onkelen ble valgt til konge isteden. Abel-slekten fikk da hertugdømmet, ved hjelp av sine tyske slektninger, gjort arvelig.
De russiske luft- og romfartsstyrkene

De russiske luft- og romforsvarsstyrkene (VKS; Vozdushno-Kosmicheskiye Sily; kyrillisk; Воздушно-космические силы) er en egen forsvarsgren i Russland og er et resultat av en sammenslåing av de tidligere forsvarsgrenene «Fly- og luftforsvar» og «Romstyrkene». Grunnen til sammenslåingen den 1. august 2015 var bedre effektivitet og logistikkstøtte. Hovedkvarteret ligger i Moskva.
Parapolyacanthia

Levevis

Som de fleste andre trebukker borer larvene i ved.

Utbredelse

Slekten lever på Ny-Caledonia.
La Palma

Vulkan

Øya oppstod som følge av vulkanske aktiviteter, i likhet med de øvrige av Kanariøyene. La Palma er den mest aktive vulkanen på Kanariøyene, og ble dannet for 3 millioner år siden. Den hever seg 3500 meter fra havbunnen til havoverflaten, og når en høyde på 2 426 moh.
Frøyland og Orstad kirke

Kunst

Altertavlen er lagd av Per Odd Aarrestad. I våpenhuset er det kunst av Tor Lindrupsen. Et kapell er dekorert av Reidun Rugland.

Kilder

Vårt land, 15. desember 2008, s. 12-13.
Tempo Avanti

Tempo Avanti er et mopedmerke av typen Tempo. Den første Avanti-modellen, Tempo Avanti 030, ble produsert fra 1985 til 1987 i Tempofabrikken i Sandnes. Avanti-modellens motor var fra Motori Minarelli i Italia, til forskjell fra tradisjonelle Tempo-mopeder som hadde en tysk Fichtel & Sachs-motor.
Etter at Tempo la ned produksjonen i 1987, tok noen entusiaster initiativet og startet import av den nesten identisk mopeden Tempo Avanti P. Avanti P ble produsert i Portugal, men hadde italienske deler. Importen stoppet i 1990.
Kjose

Kjose er et sted i dagens Larvik kommune. Kjose lå tidligere i Brunlanes kommune før sammenslåingen til storkommunen Larvik. Kjose stasjon ble opprettet 1881 da Vestfoldbanen stod ferdig, og ble nedgradert til en holdeplass inntil traseen langs Farrisvannet ble nedlagt august 2018. I 1917 ble Kjose Idrettslag stiftet.

Thjose Magasin

Et av de mest spendende må ha vært Thjose Magasin eller Thjose Anex Bygdemagasin som det het da Brunlaugnæs Faarmandskab vedtok oprettingen i juni 1857. Det første driftsåret var riktignok 1856, og hensikten med slike bygdemagasin var å låne den tidens kapital – sædkorn – til "Sognets fattige Huusmænd som ei har evne til at kiøbe deres Sædekorn". Etter innhøsting ble det lånte kornet "betalt" tilbake. 
Magasinet ble bygd på tomten til Anders Olsen Krogen og lå rett ved siden av jernbanelinjen, mellom dagens aldersboliger (Kroken skole) og gården Kroken.

Stavkirken i Kjose

Stavkirken i Kjose ble første gang omtalt i 1372. Den var innvigd til St. Bartolomeus og skal ha vært en særdeles vakker kirke. I reformasjonstiden ble den plyndret for sine skatter og tilsist forfalt den helt. I 1606 ble en ny trekirke reist, og den sto helt til 1850, da dagens kirke ble bygd. 
Begge disse kirkene var plassert på samme tomt som dagens kirke.

Trekullmile ved Vestrønningen, Omsland

Det ble brent trekull i Kjose i nesten 200 år. Den siste ble brent i 1916 og fortsatt er det mulig å se rester av selve kullmila (kølabånn).

Tinghaugen på Bærug

Dette stedet ble mye brukt i gamle dager, og fungerte som et samlingssted der viktige lokale spørsmål ble avgjort.

Gammel gård på Eikenesøya

Ruinene av gården på Eikenesøya er ennå synlig. I 1865 skal det ha bodd 6 personer på gården. Stedet er hyppig omtalt på grunn av alle de overnaturlige hendelsene der.

Krigsminner

Fra andre verdenskrig er det ennå synlige minner. På Bjørnøya finnes det rester etter en Milorghytte og på Lille Brunkjerringtoppen finnes en dekningsplass for Milorg.

Ridevei Bund – Solum

Den gamle rideveien ble bygd i første halvdel på 1800-tallet.
Gyllent daggry

Historie

Bevegelsen oppstod på 1980-tallet, men ble registrert som parti i 1993. Den definerer seg selv som en «folkets nasjonalistbevegelse» og medlemmene som kompromissløse nasjonalister. Lederen er suveren. Partiets politiske motstandere kaller det ofte for nynazistisk, fascistisk og rasistisk. Ledelsen er beskyldt for å være holocaust-benektere, og medlemskap er bare åpent for ariere og folk av gresk slekt, det vil si med «spartansk blod». Medlemmene hilser hverandre med «hitlerhilsen». 
Den 28. september 2013 ble flere av de sentrale personer i Gyllent daggry, deriblant Nikos Michaloliakos arrestert og siktet for å ha opprettet en kriminell organisasjon. Dette skjedde som følge av en etterforskning av drapet på rapperen, og anti-fascisten Pavlos Fyssas.

Valgresultater

Gyllent daggry fikk valget i 2009, fikk det kun 0,29 prosent av stemmene. Det ble representert i Hellas' parlament første gang ved parlamentsvalget i mai 2012 og fikk da 21 representanter. Partiet fikk i juni 2012 innvalgt 18 representanter, i januar 2015 17 representanter og i september samme år, på nytt 18 representanter i nasjonalforsamlingen. Ved valget i 2019 falt partiet ut av Hellas' parlament.
Ved valget til Europaparlamentet i 2014 oppnådde Gyllent daggry to av Hellas' 21 representanter.
DC Universe

DC Universe er et fiksjonsunivers hvor superhelter tilknyttet tegneserieforlaget DC Comics opptrer, og noen ganger møtes. Det mest åpenbare motpolen til DC Universe er Marvel-universet hvor tegneseriene til Marvel Comics foregår.
DC Comics eier rettighetene til superhelter som blant andre Batman, Supermann, Green Lantern, The Flash og Wonder Woman. Her finnes også superskurker som Jokeren, Lex Luthor og Darkseid.
Maribor erkebispedømme

Historie

Bispedømmet Lavant ble opprettet i 1228 som det siste av Salzburg erkebispedømmes såkalte egenbispedømmer. Bispesetet var St. Andrä i Lavantdalen i Kärnten. Til tross for navnet fantes det ingen direkte historisk forbindelse med det antikke bispedømmet som bestod i Aguntum ved dagens Lavant (Øst-Tirol) på 400-tallet.
Selv om Lavant bispedømme i sin opprinnelige utstrekning (bare sju sogn i Kärnten) ikke hadde geografisk overlapp med dagens Maribor erkebispedømme, består det en uavbrutt historisk kontinuitet mellom disse bispedømmene: Ved flere anledninger ble Lavant bispedømme utvidet syd- og østover (1786 til Völkermarkt, 1789 til Celje, 1859 til Maribor), mens de nordlige sognene etter hvert ble overført til andre bispedømmer (1789 kom områdene nord for Drau til Seckau bispedømme, 1859 de resterende områdene i Kärnten til Gurk bispedømme). Også bispesetet ble i 1859 flyttet fra St. Andrä til Maribor (tysk Marburg), som den gang hørte til det østerriksk-ungarske kronlandet Steiermark.
Etter første verdenskrig lå Lavant bispedømmet i kongeriket Jugoslavia, og ble derfor i 1924 løst fra sitt opprinnelige metropolitanbispedømme Salzburg. Frem til 1968, da Lavant ble suffraganbispedømme under Ljubljana erkebispedømme, var bispedømmet immediat, dvs. var direkte underlagt paven. Navneskiftet fra Lavant til Maribor bispedømme skjedde i 1962, og opphøyelsen til erkebispedømme i 2006. Samtidig ble to områder skilt ut som nye bispedømmer og underlagt Maribor som suffraganbispedømmer: Celje og Murska Sobota bispedømme.